Henrik Asheim

Henrik Asheim (født 21. august 1983 i Bærum) er en norsk politiker (H). Han har vært innvalgt på Stortinget fra Akershus siden 2013 og var forsknings- og høyere utdanningsminister i Erna Solbergs regjering fra 2020 til 2021. I april 2022 valgte Høyres landsmøte ham til partiets 1.nestleder.

Biografi 
Asheim er oppvokst på Jong i Bærum kommune. Etter Valler videregående skole har han jobbet i skolefritidsordning, barneskole og som personalkonsulent i Adecco og studert retorikk, kommunikasjon og ledelse ved BI.

Asheim meldte seg inn i Unge Høyre i etterkant av stortingsvalget 2001. Han var leder i Bærum Unge Høyre og ungdomssekretær i Akershus Unge Høyre 2003–2004, leder i Akershus Unge Høyre 2005–2006 samt valgkampsekretær og sekretær for fylkestingsgruppen i Akershus Høyre 2004–2006. Asheim var medlem av både Akershus fylkesting og Bærum kommunestyre 2007–2011. Han var nestleder i Unge Høyres sentralstyre 2006–2008 og leder 2008–2012. I stortingsperioden 2013-2017 var han medlem av Stortingets kirke-, utdannings- og forskningskomité. 

I perioden 15. september til 26. november 2017 var han konstituert kunnskapsminister. Etter utvidelsen av Erna Solbergs regjering i januar 2018 ble han leder av Finanskomiteen på Stortinget; dette vervet hadde han frem til han i januar 2020 ble utnevnt til forsknings- og høyere utdanningsminister i Kunnskapsdepartementet da statsrådspostene ble omfordelt som følge av at Fremskrittspartiet gikk ut av regjeringen.

Stortingskomiteer 
 2021–2025: Medlem av Arbeids- og sosialkomiteen
 2018–2020: Leder av Finanskomiteen
 2017–2018: Medlem av Finanskomiteen
 2013–2017: Medlem av Kirke-, utdannings- og forskningskomiteen
Fra 2021 er Asheim Høyres parlamentariske 2. nestleder på Stortinget.

Regjering 

 15. september 2017–26. november 2017: Kunnskapsminister (konstituert for Torbjørn Røe Isaksen)
1. oktober 2020–13. januar 2021: Arbeids- og sosialminister (konstituert for Torbjørn Røe Isaksen)
24. januar 2020–14. oktober 2021: Forsknings- og høyere utdanningsminister i Kunnskapsdepartementet

Referanser

Eksterne lenker 
 
 
 
 

Statsråder i Regjeringen Solberg
Stortingsrepresentanter fra Høyre
Stortingsrepresentanter for Akershus
Stortingsrepresentanter 2013–2017
Stortingsrepresentanter 2017–2021
Stortingsrepresentanter 2021–2025
Høyre-politikere i Akershus
Lokalpolitikere i Bærum
Unge Høyres ledelse
Personer fra Bærum kommune